KOMISIJOS SPRENDIMAS
2004 m. lapkričio 29 d.
iš dalies keičiantis Sprendimą 97/252/EB dėl Rusijos įmonių įtraukimo į laikinus trečiųjų šalių įmonių, iš kurių valstybės narės leidžia importuoti žmonėms vartoti skirtą pieną ir pieno produktus, sąrašus
(pranešta dokumentu Nr. K(2004) 4445)
(Tekstas svarbus EEE)
(2004/807/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvūninės kilmės produktus, žuvininkystės produktus arba gyvus dvigeldžius moliuskus, laikinų sąrašų pereinamajam laikotarpiui sudarymo sąlygų (1), ypač į jo 2 straipsnio 4 dalį,
kadangi:
(1)
1997 m. kovo 25 d. Komisijos sprendimas 97/252/EB, pateikiantis laikinus trečiųjų šalių įmonių, iš kurių valstybės narės leidžia importuoti žmonėms vartoti skirtą pieną ir pieno produktus, sąrašus (2), nustato laikinus trečiųjų šalių įmonių, iš kurių valstybėms narėms leidžiama importuoti žmonėms vartoti skirtą pieną ir pieno produktus, sąrašus.
(2)
Rusija pateikė žmonėms skirto vartoti pieno ir pieno produktų gamybos įmonių, kurias atsakingos institucijos patvirtino kaip atitinkančias Bendrijos taisykles, sąrašą.
(3)
Todėl minėtos įmonės turėtų būti įtrauktos į Sprendime 97/252/EB pateiktą sąrašą.
(4)
Tačiau importo iš tų įmonių fizinė patikra neturėtų būti atliekama rečiau vadovaujantis 1997 m. gruodžio 18 d. Tarybos direktyva 97/78/EB, nustatančia principus, taikomus organizuojant produktų, įvežamų į Bendriją iš trečiųjų šalių, veterinarinius patikrinimus (3).
(5)
Dėl to reikėtų atitinkamai iš dalies pakeisti Sprendimą 97/252/EB.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 97/252/EB priedas iš dalies keičiamas pagal šio sprendimo priedą.
2 straipsnis
Šis sprendimas įsigalioja nuo 2004 m. gruodžio 3 d.
3 straipsnis
Šis sprendimas skirtas valstybėms narėms.
Priimta Briuselyje, 2004 m. lapkričio 29 d.